Hans Kristian Skibby (DD), 2025-12-04:
Tak for ordet.
Alle familier kender til, at deres fødevarepriser er steget med ublu hast og til stor bekymring og forundring for rigtig mange forbrugere her i Danmark.
som reglerne er, er der jo altid to forslag i et beslutningsforslag.
Vi kan til fulde rose indholdet i det, som hr. Pelle Dragsted og Enhedslisten foreslår, men vi kan ikke rose finansieringen.
Det er alene tidsler, som man vælger at finansiere de her 16,8 mia. kr. med.
Det er ikke en ting, som vi umiddelbart kan støtte i Danmarksdemokraterne Men det ændrer jo ikke på, at vi deler Enhedslistens bekymring og ikke mindst forundring over hastigheden og den tilgang, som SVM-regeringen har haft til den udvikling i de danske fødevarepriser, der har været, for det er jo dybest set ikke nogen nyhed.
Det er da rigtigt, som hr. Pelle Dragsted selv var inde på, at Enhedslisten har foreslået det andre gange og også har fulgt det, inden tallene begyndte at eskalere, som de gør nu.
Men hvis vi går tilbage og kigger på nogle af de undersøgelser, der er blevet lavet i forhold til udviklingen i de danske fødevarepriser, så kan man jo f.eks. se – jeg tror, det var Berlingske, der dækkede det for ikke så mange måneder siden, hvor man sammenlignede med de andre EU-lande – at priserne stiger forholdsvis mere i Danmark end i andre europæiske lande.
Det er så udvalgt efter forskellige varegrupper.
Enkelte af dem var faktisk steget mindre i Danmark, men langt de fleste var steget mere i Danmark, end de var i de andre europæiske lande.
Det gælder eksempelvis oksekød, for lige at nævne en af varegrupperne.
Så vi vil faktisk gerne være med til, at der kommer yderligere undersøgelser, sådan at man kan sætte en detektor på i forhold til at sikre, at de her fødevarepriser bliver kontrolleret, og at man også hele tiden får undersøgt, om der er nogle bevæggrunde for at ændre på den lovgivning, som der er.
Det ligger også lidt implicit i det beslutningsforslag, som Enhedslisten har fremsat.
Så det vil vi gerne kvittere for, altså at man kan gå videre med det.
Det, der kan undre mig, er jo, at vi har en regering, der, som jeg oplever det, faktisk vælger at trække i håndbremsen i forhold til at umuliggøre eller besværliggøre en ændret momssats her Danmark.
Vi undrer os i Danmarksdemokraterne noget over, at det skulle være sådan at det, som det bliver skitseret, på den korte bane er fysisk umuligt at håndtere at byde ind med nogle indsatser, som kan gøre det billigere at gå ned og købe dagligvarer nede i det lokale supermarked.
Regeringen skal roses for mange andre ting.
Ministeren nævnte jo meget bekvemt ikke så meget om, at elafgiften kun bliver sat ned i 2 år, og at den kommer tilbage for fuld styrke i 2028 og kommer til at koste omkring 7 mia. kr. – penge, som hr. og fru Danmark og alle mulige andre så igen skal begynde at allokere til faste boligudgifter.
Så er der CO 2 -afgifter.
Der sagde ministeren ordet måske, og det synes jeg måske er dagens nyhed.
Vi har en regering, der har indført en ny godskørselsafgift; det er blevet dyrere at levere varer ud i vores landdistrikter.
Der er indført nye streamingafgifter, og der er kommet nye brændstofafgifter; fra 1. januar 2025 steg brændstofafgifterne både på benzin og diesel.
Og så har man excelleret meget i, at der åbenbart skal moms på zumba, fitness, skak, bridgeklubber, musikskoler, danseskoler og alle mulige andre steder.
Det er så rigtigt, som nogen siger, at der kommer en fradragsmodel,
og jeg bemærkede også, at Venstres ordfører var inde på det, men det ændrer jo ikke på, at man lægger en kæmpe administrativ regning ud til den enkelte musikskole og danseskole.
De skal oven i købet også til at sortere deres kunder, efter hvor gamle de er, altså om de er over eller under 30 år – og hvad gør man, hvis man fylder år midt på året?
I Danmarksdemokraterne kan vi ikke støtte forslaget, som det er her, men vil gerne sige, at vi selv har foreslået i vores finanslovsudspil, at der kan blive allokeret 6,5 mia. kr. til at sænke fødevaremomsen fra 25 pct. i dag til 20 pct. permanent fremadrettet.
Tak for ordet.